《明上人感棋不已作诗赠之》
宋代·郭印

未然一著最玄微，黑白分明会者稀。
但向死中求活路，莫於平处斗玄机。
势强失利缘轻敌，力困收功为解围。
胜负纷纷成底事，不如完璧早还归。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。